ASSECA, Associació Empresarial de Carcaixent, celebra el seu 20 aniversari
Sin fecha

Carcaixent

L’Associació Empresarial de Carcaixent, ASSECA, celebra este dissabte, en col·laboració amb la Regidoria de Comerç de l’Ajuntament de Carcaixent, els seus primers 20 anys com a associació amb un complet programa d’actes i activitats per a tots els públics al Parc Navarro Daràs. Este esdeveniment és el primer de tots els que, amb el lema “ASSECA, 20 anys en marxa”, té previst preparar l’associació per a commemorar el seu aniversari.

A partir de les 10:30 h i fins a les 22:00 h, prop de 40 expositors locals mostraran els seus productes i serveis en una fira multisectorial, on els visitants podran gaudir d'una gran varietat d'ofertes en moda, balls, viatges, complements, bellesa, mascotes, alimentació, hostaleria o  llibres. A banda, s’han programat una sèrie d’activitats paral·leles i demostracions que, de forma desinteressada, han organitzat els associats i altres col·lectius i entitats de Carcaixent.

D’esta manera, hi ha programada una signatura de llibres d'autors locals, taller de zumba, degustació de menjar cubà ambientada amb música en directe, exhibicions, passarel·la de tendències, informació educativa a càrrec de l'Institut Arabista Ribera, esport (exhibició per part dels equips locals d'hoquei) i per finalitzar, a partir de les 23.30 h, actuació de l'Orquestra Black Band a l'escenari central. A més, per als més menuts hi haurà unflables, tren infantil, contacontes i globotada.

Paco Salom, alcalde de Carcaixent i regidor de Comerç, ha destacat la important tasca que ha realitzat ASSECA amb el teixit comercial i empresarial de la ciutat al llarg d’estos 20 anys. A més, ha valorat com una molt bona iniciativa l’activitat organitzada per a este dissabte ja que possibilita convertir el carrer en un lloc festiu per donar a conéixer el potencial comercial que té Carcaixent.

L’activitat comercial organitzada per ASSECA està subvencionada parcialment per la línia d’actuació posada en marxa per l’Ajuntament de Carcaixent de cara al foment i promoció del comerç local. Paco Salom també ha recordat que l’actual Equip de Govern té com a objectiu prioritari el foment del comerç local i que, per a poder fer-ho, és fonamental trobar vies de col·laboració conjunta amb les associacions i comerços locals. Així, la línia d’ajudes per a  la promoció del comerç, en paraules de Paco Salom, “ajudarà a racionalitzar els criteris i a crear un marc d’actuació conjunta que ens permeta planificar per organitzar millor les campanyes i estratègies de promoció.”

Des de l'organització de l’activitat han animat tots els ciutadans de Carcaixent i municipis veïns a visitar la fira per conéixer l'excel·lent oferta de productes i activitats que poden trobar a Carcaixent. La presidenta d’ASSECA, Ana Calatayud, ha agraït que des de l'Ajuntament, a través de la Regidoria de Comerç, "s’haja facilitat l’organització d’esta activitat amb l'objectiu d'ajudar el comerç tradicional i contribuir a la dinamització comercial de Carcaixent". També, ha transmés la voluntat de l’associació que estos actes servisquen com a homenatge a totes les persones que han passat per l'associació, aportant-hi cadascuna d'elles el seu esforç i treball perquè després de tants anys l'associació seguisca sent una realitat.